REGULAMENTUL
de activitate al Grupului intersectorial de coordonare 
a implementării programului de dezvoltare a educației incluzive 
și activităților de dezinstituționalizare a copiilor 

I. Dispoziţii generale
1.	Prezentul Regulament stabileşte statutul, componenţa, obiectivele, sarcinile şi criteriile de desemnare a membrilor Grupului intersectorial de coordonare a implementării programului de dezvoltare a educației incluzive și activităților de dezinstituționalizare a copiilor (în continuare – Grupului de coordonare).
2.	Grupul de coordonare nu are personalitate juridică şi în activitatea sa se conduce de cadrul normativ naţional, prevederile tratatelor internaţionale relevante la care Republica Moldova este parte, precum şi de prezentul Regulament.

II. Obiectivele şi atribuţiile Consiliului Consultativ
3.	Grupul de coordonare are următoarele obiective de activitate:
1)	consolidarea parteneriatului între autorităţile cu competenţe în domeniul educației incluzive şi societatea civilă;
2)	evaluarea procedurii de dezinstituționalizare a copiilor din sistemul rezidențial și special de îngrijire a copilului.
4.	Grupul de coordonare are următoarele atribuţii:
1)	consultarea prealabilă a deciziilor autorităţilor publice centrale și locale privind lichidarea/reorganizarea instituțiilor rezidențiale și speciale de îngrijire a copilului;
2)	examinarea rezultatelor intermediare privind pilotarea educatiei incluzive de către organizațiile desemnate;
3)	monitorizarea serviciilor de suport și practicilor incluzive în cadrul instituțiilor din învățămîntul preuniversitar (instituții de invatamint preșcolar, instituție școlară);
4)	coordonarea suportului metodologic in sprijinul educatiei incluzive pentru cadrele didactice din instituțiile preșcolare de invatamint și unitățile școlare, specialiști, părinți ­ aparitii curente și domenii neacoperite.
5)	evaluarea progreselor în implementarea reformei sistemului rezidențial de îngrijire a copilului și dezvoltarea educației incluzive 
6)	coordonarea elaborării strategiei de comunicare a educației incluzive

III. Componenţa şi criteriile de desemnare a membrilor Grupului de coordonare
5.	Din componenţa Grupul de coordonare fac parte 20 membri: 2 reprezentanți ai Ministerului Educației, 2 reprezentanţi ai Ministerului Muncii, Protecţiei Sociale şi Familiei, cîte un reprezentant al Ministerului Sănătăţii, Ministerului Finanțelor, Ministerului Afacerilor Interne, Institutului de Științe ale Educației, Centrului Republican de Asistență Psihopedagogică, Direcția municipală pentru protecția drepturilor copilului, mun Chișinău, șef programul protecția copilului, UNICEF Moldova, expert-consultant în protecția copilului, Asociaţii Obşteşti „Lumos”, „CCF Moldova – Copil, Comunitate, Familie”, „Parteneriate pentru fiecare copil”, „Keystone Moldova”, „Centrul „Speranța””, „Femeia și Copilul – protecție și sprijin”.
6.	În caz de eliberare a membrilor Grupului de coordonare din funcţiile deţinute în cadrul autorităţilor, instituţiilor sau organizaţiilor, atribuţiile lor în cadrul acestuia vor fi exercitate de persoanele nou-confirmate în funcţiile respective.
7.	În conformitate cu domeniul de competenţă, autorităţile, organizaţiile şi instituţiile desemnează în calitate de membri ai Grupului de coordonare persoane cu atribuţii în domeniul dezinstituționalizării și promovării educației incluzive.
8.	Retragerea calităţii de membru al Grupului de coordonare are loc în următoarele cazuri:
1)	cererea autorităţii, organizaţiei sau instituţiei care a propus candidatura;
2)	cererea personală a membrului Grupului de coordonare privind retragerea benevolă;
3)	neparticiparea la 3 şedinţe consecutiv din motive neîntemeiate sau în lipsa motivelor;
4)	neîndeplinirea sau îndeplinirea necorespunzătoare a atribuţiilor în cadrul Grupului de coordonare.

IV. Organizarea activităţii Grupului de coordonare
9.	Grupul de coordonare este condus de preşedinte, care este viceprim-ministru al Republicii Moldova, președintele Consiliului Național pentru Protecția Drepturilor Copilului.
10.	În absenţa preşedintelui, funcţiile acestuia sînt exercitate de către unul din membrii Grupului de coordonare, ales în cadrul ședinței, din rîndul membrilor prezenți, prin vot deschis.
11.	Funcţia de secretar al Grupului de coordonare,îl îndeplinește secretarul executiv al Consiliului Național pentru Protecția Drepturilor Copilului.
12.	Secretarul are următoarele atribuţii:
1)	pregăteşte seturile de materiale necesare pentru desfăşurarea şedinţelor Grupului de coordonare şi le prezintă membrilor Grupului de coordonare cu cel puţin 3 zile lucrătoare înainte de şedinţă, comunicînd data, locul şi ora desfăşurării şedinţelor, precum şi ordinea de zi;
2)	asigură întocmirea proceselor-verbale şi a altor documente privind activitatea Grupului de coordonare;
3)	îndeplineşte alte sarcini pentru asigurarea bunei desfăşurări a activităţii Grupului de coordonare. 
13.	Grupul de coordonare se convoacă în şedinţe o dată la 2 luni și după necesitate.  
14.	Şedinţele Grupului de coordonare sînt publice.
15.	Şedinţele Grupului de coordonare sînt deliberative dacă la ele sunt prezenți 2/3 din membri.
16.	Deciziile ce ţin de problemele examinate se adoptă cu majoritatea simplă a voturilor membrilor Grupului de coordonare.
17.	În caz de necesitate, în contextul îndeplinirii sarcinilor prevăzute în punctul 4 subpunctul 2), la şedinţele Grupului de coordonare pot fi invitate şi alte persoane cu experienţă în domeniul problemelor examinate.
18.	Activitatea Grupului de coordonare se desfăşoară conform planului de activitate, elaborat în baza propunerilor membrilor Grpului de coordonare, aprobat la una din primele ședințe ale anului în curs.
19.	Anual, secretarul întocmeşte un raport despre activitatea Grupului de coordonare, care se aprobă de preşedinte şi se prezintă Consiliului Național pentru Protecția Drepturilor Copilului.
20.	Secretariatul Consiliului Național pentru Protecția Drepturilor Copilului asigură desfăşurarea corespunzătoare a şedinţelor Consiliului Consultativ.
21.	Activitatea membrilor Grupului de coordonare se efectuează pe baze obşteşti.

